同卧子避暑净业寺
包尔庚 (Ming)
长安有仕子，焦然骛广术。夕负炎埃归，朝触熛烟出。怀抱既以乖，俯仰成牵率。纷纷许史家，竞弄如年日。选荫激齐讴，临坻汎赵瑟。玉手断玄冰，金柈荐丹实。吾徒引胜流，骀荡依清室。楼雉览参差，岭云更峣崒。遥渚虫光升，高树蝉吟毕。充充芳气盈，翩翩鱼鸟逸。谁云京洛尘，一往缁素质？